ОШ „Миливоје Боровић” Мачкат
ОШ „Миливоје Боровић” Мачкат, насељеном месту на територији општине Чајетина, основана је 1859. године.

Историја школе 
Пошто на територији златиборског среза, средином 19. века, тадашња Влада Кнежевине Србије је дала налог инжењеру Еразму Кломинки, да оде у Ужице и да у селу Мачкату пронађе одговарајуће место за будућу школу. Због промене тадашњих власти и династичких борби, кнез Александар Карађорђевић одобрио је градњу школе и у октобру 1858. године она је завршена. Годину дана касније почиње са радом као шестогодишња школа, да би тек 1957. године прерасла у осмогодишњу. Први учитељ био је Илија Атанасијевић, родом из Ариља, који је радио у овој школи до 1863. године. Среску школу у Мачкату похађали су ученици из 37 села са територије тадашњих 16 општина. С тим у вези, на грађевини је постојао торањ у коме је било смештено школско звоно да би могли да га чују ученици из удаљених села и да би на време пошли у школу.  

О тој школи је Милан Ђ. Милићевић 1862. године оставио следећи запис: „На брду једном од кречног камена, где човек не може корачати, а да се не спотакне, подигнута је красна црква и здање за школу, такво какво би с образом могло у Бечу служити за ту цељ”.

Школа је радила са прекидима и током Првог светског рата, када је изгорела готово целокупна школска архива и уништена сва столарија и подови, и током Другог светског рата. Након ослобођења школа је радила као четворогодишња све до 1953. године, када прераста у петогодишњу, да би већ наредне године постала шестогодишња. Од 60-их година 20. века до данас школа ради као осмогодишња. 

Данас у оквиру ове матичне школе раде још три издвојена одељења и то осмогодишње одељење у Шљивовици и четворогодишња одељења у Кривој Реци и Горњој Шљивовици (основана 1896. године). Школа је 2012. године награђена Светосавском наградом.

Зграда школе 
Школска зграда у Мачкату од подизања до данас није претрпела неке веће измене, у архитектонском смислу речи. Школа је на крову, изнад главног улаза, имала велико кубе, у коме је било смештено школско звоно. Између два рата, приликом једне веће поправке, оно је уклоњено, па је зграда доста изгубила на архитектонској вредности. Од 50-их година 20. века школска зграда се постепено модернизовала: уведени су вода, струја, канализација и телефон, изграђени су тоалети, асфалтиран је пут до школе, изграђена је стамбена зграда, са шест станова, за наставнике. Школа данас има дигиталну учионицу, компјутере и интернет и то не само у Мачкату, већ и у сва четири издвојена одељења.

Литература  
 Љубиша Р. Ђенић, Сто десет година школе у Мачкату (Прилог грађи за историју школе у Мачкату) 1859-1969, Чајетина 1969.
 Милосав Г. Радибратовић, Од јегиштера до компјутера-90 година рада основне школе у Рожанству, Чајетина 2013, 11.

Референце

Спољашње везе 
 

Миливоје
Културно наслеђе Западне Србије
Златибор